《听乌槛角有感送衍上人归乡》
宋代·释绍昙

黄牛背上乌槛角，声声吹作村田乐。
低入重渊高入云，拟别宫商都是错。
断烟明灭枯岗西，这呜咿唤那呜咿。
天地豁空群动息，野花惊秀不萌枝。
古今酬知何有限，记得完全忘一半。
木人巧弄没弦琴，石女细呈毡伯板。
年来节奏总输君，听彻无声自返闻。
一曲还乡人错听，聚头唤作梅花引。

作者简介：释绍昙（？～一二九七），字希叟。理宗淳祐九年（一二四九），住庆元府佛陇□□禅寺。景定元年（一二六○），住平江府法华禅寺。五年，住庆元府雪窦资圣禅寺。度宗咸淳五年（一二六九），住庆元府瑞岩山开善禅寺。元成宗元贞三年卒。有《希叟绍昙禅师语录》一卷、《希叟绍昙禅师广录》七卷，收入《续藏经》。事见《语录》及所附居径《拜呈日本国栗棘庵诸位尊属禅师》。　释绍昙诗，以辑自《语录》《广录》者及其中单编之偈颂编为六卷，辑自他书者附于卷末。